Badische Christlich-Soziale Volkspartei

Di **Badisch Chrischtli-Sozial Volksbartei** (dt. *Badische Christlich-Soziale Volkspartei*, BCSV) isch e Vorlaiferbartei vu dr CDU z Sidbade gsii.

## Gschicht
D BCSV isch us eme *Christlich-Sozialer Volksbund* gnännte Chrais um dr Friburger Gymnasialprofessor Leo Wohleb entstande, wu si unter anderem dr Dekan Augenstein, dr Rudolf Moosbrugger un dr Egon Kahles aagschlosse ghaa hän. D Gruppe het si as chrischtli verstande, ohni ass si wie s Zäntrum vu dr Weimarer Republik konfessionäll bunde gsii wär, un si isch fir e gaint Baden yydrätte, wu 1945 vu dr Siigermächt in e nerdlige US-amerikanisch bsetzten un e sidlige franzesisch bsetzte Dail ufdailt woren isch. Fir e Neiuflag vu dr Zäntrumbartei het si dergege vor allem dr Ernst Föhr yygsetzt, wu vor 1933 Vorsitzer vum Zäntrum z Bade gsii isch. S het si aber schnäll d Aassicht duregsetzt, ass mer si au dr evangelische Wehler mueß ufmache, Wäge däm het mer in däre Gruppe durf Achtig gee, ass e konfessionälle Proporz yyghaölte woren isch.

Wu di franzesisch Bsatzigsmacht as letschti vu dr Siigermächt d Bildig vu Bartei zuegloo het, isch us däre Gruppen am 16.&nbsp;Dezämber 1945 z Friburg im Brisgau di Badisch Christli-Sozial Volksbartei wore, wu im Februar 1946 s offiziäll Placet vu dr Franzose kriegt het. Anne 1946 isch si bi dr Kommunalwahle z Bade sterkscht Chraft wore un het sogar s absolut Meh iberchuu. Dwerwylscht sin au scho rund 700 Ortsgruppen entstande gsii. S Verhältnis zue dr CDU het aber no mieße gchlert wäre, also d Frog, eb mer, wie d CSU z Bayern, wyter aigeständig het welle blybe oder sich dr CDU het welle aaglidere. Noch ere heftige Dischkussion isch im April 1947 bschlosse wore, dr Barteinamen in *CDU Baden* umzändere, was vu dr Militerregierig im Novämber billigt woren isch. Dr Wohleb isch im Mai 1947 wider zum Vorsitzer gwehlt un s isch e Barteiprgogramm verabschidet wore, wu si di (sid-)badisch CDU as Volksbartei definiert het un nimi as rain burgerligi Bartei, un wu si, ähnlig wie di nordrhy-weschtfälisch CDU im Ahlener Programm sogar fir d Sozialisierig vu Schlisselinduschtrien yydrätten isch, e Position, wu mer aber bal wider Abstand dervu gnuu het. Bi dr Wahl zum Badische Landdag am 18. Mai 1947 het d Bartei 55,9 % iberchuu, vor dr Sozialdemokrate (SPB) mit 22,4 %. Wu dr Wohleb derno zum badische Staatsbresidänt woren isch, het dr Anton Dichtel dr Vorsitz vu dr Bartei ibernuu.

Drotz dr Bildig vum Bundesland Bade-Wirttebärg anne 1952 het s dr Landesverband Sidbade vu dr CDU no bis 1971 gee, voreb er im Landesverband vu dr CDU Bade-Wirttebärg ufgangen isch. Erscht in sällem Johr isch e ainhaitlige bade-wirttebärgische Landesverband grindet wore. Dr erscht Vorsitzer isch dr bishärig Schef vu dr sidbadische CDU, dr Minischterbresidänt Hans Filbinger wore, wu 1966 Noofolger vum Dichtel as Vorsitzer woren isch.

## Weblink
* Gschicht vu dr BCSV uf dr Homepage vu dr Konrad-Adenauer-Stiftig

## Literatur
* Paul-Ludwig Weinacht, Tilman Mayer: *Ursprung und Entfaltung christlicher Demokratie in Südbaden. Eine Chronik 1945-1981*, hrsg. v. Bezirksverband der CDU Südbaden, Sigmaringen 1983, ISBN 3-7995-4039-3
* Byong-Chol Lee: *Wirtschaftpolitische Konzeption der Christlichen Demokraten in Südbaden 1945 bis 1952*, Dissertation Albert-Ludwigs-Universität Freiburg im Breisgau 2000. *(Enthält einen Abschnitt zur Gründungsgeschichte der BCSV)*